**ȘANTIERUL NAVAL ORȘOVA S.A.**

**PRECIZARI**

**privind aplicarea metodei votului cumulativ, în ședința AGOA din 28.12.2021,**

**pentru alegerea Consiliului de Administratie**

Consiliul de administrație al societății SANTIERUL NAVAL ORȘOVA S.A. a dat curs solicitării SIF Transilvania, acționar ce deține 49,9998 % din capitalul social al companiei, de a convoca adunarea generală ordinară a acționarilor (AGOA), adunare care are ca punct pe ordinea de zi**: Alegerea membrilor Consiliului de Administrație pentru un mandat de 4 ani , cu aplicarea metodei votului cumulativ.**

Pentru acționarii care doresc să voteze la AGOA convocată pentru data de 28 decembrie 2021 candidații la funcția de administrator, înscriși pe listă, în deplină cunoștință de cauză, au fost elaborate prezentele precizări care conțin prevederi legale extrase din actele normative care reglementează metoda votului cumulativ pentru alegerea consiliului de administrație, respectiv Legea nr.24/2017 și Regulamentul ASF nr.5/2018 **privind emitenţii de instrumente financiare şi operaţiuni de piaţă.**

**Așadar,**

*Membrii consiliului de administrație al emitenților ale căror acţiuni sunt admise la tranzacţionare pe o piaţă reglementată pot fi aleşi prin metoda votului cumulativ. La cererea unui acţionar semnificativ, alegerea pe baza acestei metode se face în mod obligatoriu.*

*Administrarea unui emitent la care se aplică metoda votului cumulativ se realizează de către un consiliu de administraţie format din cel puţin 5 membri. Nicio prevedere a actelor constitutive ale emitenţilor ale căror acţiuni sunt admise la tranzacţionare pe o piaţă reglementată nu poate anula, modifica sau restrânge dreptul acţionarilor de a solicita şi obţine aplicarea metodei votului cumulativ. Orice prevedere din actul constitutiv care are ca scop sau ca efect restrângerea dreptului acţionarilor de a cere, în condiţiile legii, aplicarea metodei votului cumulativ pentru numirea administratorilor, sunt considerate nescrise.*

 ***Prin metoda votului cumulativ, fiecare acţionar are dreptul de a-şi atribui voturile cumulate uneia sau mai multor persoane propuse pentru a fi alese în consiliul de administraţie. Voturile cumulate se calculează prin înmulţirea voturilor deţinute de către orice acţionar, potrivit participării la capitalul social, cu numărul administratorilor ce urmează să formeze consiliul de administraţie.***

***Administratorii în funcţie până la data adunării generale sunt înscrişi de drept pe lista candidaţilor pentru alegerea în noul consiliu de administraţie, prin metoda votului cumulativ****.*

***Aplicarea metodei votului cumulativ presupune alegerea întregului consiliu de administraţie, format din cel puţin 5 membri, în cadrul aceleiaşi AGA.***

***Administratorii în funcţie la data adunării generale care nu sunt reconfirmaţi prin vot cumulativ în noul consiliu de administraţie sunt consideraţi revocaţi, mandatul lor încetând pe cale de consecinţă****.*

***În exercitarea votului cumulativ acţionarii pot să acorde toate voturile cumulate unui singur candidat sau mai multor candidaţi. În dreptul fiecărui candidat acţionarii menţionează numărul de voturi acordate.***

***In situația în care un acționar utilizează un model de IMPUTERNICIRE SPECIALĂ sau VOTUL PRIN CORESPONDENȚĂ și omite să facă precizări referitoare la atribuirea voturilor cumulate, acestea vor fi distribuite egal de către reprezentant (persoana împuternicită), respectiv de către secretarii AGA (în cazul votului prin corespondență), candidaților pentru care acționarul a votat ”pentru”.***

***Numărul de voturi cumulate la care are dreptul fiecare acţionar este înscris într-un talon primit la intrarea în sală sau, după caz, transmis acţionarului la cererea sa, în condiţiile în care acesta doreşte să voteze prin corespondenţă, urmând a fi ataşat buletinului de vot, în formă finală. La AGA numărul de voturi cumulate poate fi înscris direct pe buletinul de vot, în formă finală, distribuit fiecărui acţionar.***

***Numărul de voturi exprimate de un acţionar pe buletinul de vot nu poate fi mai mare decât numărul voturilor cumulate ale acţionarului respectiv, sub sancţiunea anulării buletinului de vot.***

***Persoanele care au obţinut cele mai multe voturi cumulate în cadrul adunării generale a acţionarilor sunt declarate alese ca membri ai consiliului de administraţie al respectivului emitent ale cărui acţiuni sunt admise la tranzacţionare pe o piaţă reglementată.***

***În situaţia în care două sau mai multe persoane propuse a fi alese ca membri în consiliul de administraţie obţin acelaşi număr de voturi cumulate, este declarată aleasă ca membru în consiliul de administraţie persoana care a fost votată de un număr mai mare de acţionari.***

***Criteriile de alegere a membrilor consiliului de administraţie în situaţia în care două sau mai multe persoane propuse obţin acelaşi număr de voturi cumulate, exprimate de acelaşi număr de acţionari, sunt stabilite de AGA, conform propunerilor înscrise pe ordinea de zi din convocator, şi sunt precizate în procesul-verbal al acesteia***

***Procesul-verbal al AGA, semnat de preşedintele de şedinţă şi secretar, constată îndeplinirea formalităţilor privind aplicarea metodei votului cumulativ, respectiv data şi locul adunării, numărul acţionarilor prezenţi şi numărul acţiunilor aferente, numărul de acţiuni pentru care s-au exprimat voturi valabile şi proporţia din capitalul social reprezentantă de respectivele voturi, numărul total al voturilor valabil exprimate şi alocarea lor, dezbaterile în rezumat, hotărârile luate, iar la cererea acţionarilor, declaraţiile făcute de ei în şedinţă.***

***La procesul-verbal se anexează documentele referitoare la aplicarea metodei votului cumulativ.***

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

***Model exemplificativ de alegere a consiliului de administraţie/consiliului de supraveghere al unui emitent ale cărui acţiuni sunt admise la tranzacţionare pe o piaţă reglementată prin metoda votului cumulativ***

***1.Un emitent are un capital social subscris şi vărsat de 1.000 u.m. divizat în 1.000 acţiuni cu valoarea nominală de 1 u.m.***

*Participarea acţionarilor la capitalul social al acestui emitent este următoarea:*

|  |  |
| --- | --- |
| *- Acţionar 1* | *550 acţiuni reprezentând 55% din capitalul social* |
| *- Acţionar 2* | *150 acţiuni reprezentând 15% din capitalul social* |
| *- Acţionar 3* | *100 acţiuni reprezentând 10% din capitalul social* |
| *- Acţionar 4* | *100 acţiuni reprezentând 10% din capitalul social* |
| *- Acţionar 5* | *100 acţiuni reprezentând 10% din capitalul social* |

*2.În conformitate cu prevederile actului constitutiv al emitentului fiecare acţiune plătită dă dreptul la un vot în AGA.*

*3.Emitentul va fi administrat de un consiliu de administraţie/consiliu de supraveghere format din 5 membri, aceştia urmând a fi aleşi prin metoda votului cumulativ la solicitarea Acţionarului 3. Pentru funcţia de membru în CA/CS candidează un număr de 7 persoane.*

***4.Volumul voturilor cumulate pentru fiecare acţionar este următoarea:***

|  |  |
| --- | --- |
| *- Acţionar 1* | *2.750 voturi cumulate (550 \* 5)* |
| *- Acţionar 2* | *750 voturi cumulate (150 \* 5)* |
| *- Acţionar 3* | *500 voturi cumulate (100 \* 5)* |
| *- Acţionar 4* | *500 voturi cumulate (100 \* 5)* |
| *- Acţionar 5* | *500 voturi cumulate (100 \* 5)* |

***5.În cadrul AGA voturile cumulate privind alegerea consiliului de administraţie/consiliului de supraveghere au fost acordate astfel:***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | *Pers 1* | *Pers. 2* | *Pers. 3* | *Pers. 4* | *Pers. 5* | *Pers. 6* | *Pers. 7* | *TOTAL* |
| *Acţionar 1* | *751* | *751* | *751* | *497* |  |  |  | *2.750* |
| *Acţionar 2* |  |  |  |  | *750* |  |  | *750* |
| *Acţionar 3* |  |  |  |  | *500* |  |  | *500* |
| *Acţionar 4* |  |  |  |  |  | *350* | *150* | *500* |
| *Acţionar 5* |  |  |  |  | *250* | *147* | *103* | *500* |
| *TOTAL* | *751* | *751* | *751* | *497* | *1.500* | *497* | *253* | *5.000* |

***6.Ca urmare a acestui vot au fost aleşi ca membri în consiliul de administraţie/consiliul de supraveghere:***

*Pers. 5 care a obţinut un număr de 1.500 voturi cumulate*

*Pers. 1 care a obţinut un număr de 751 voturi cumulate*

*Pers. 2 care a obţinut un număr de 751 voturi cumulate*

*Pers. 3 care a obţinut un număr de 751 voturi cumulate*

*Pers. 6 care a obţinut un număr de 497 voturi cumulate, dar a fost votat de 2 acţionari*